2013/0027 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu smernice Európskeho parlamentu a Rady o opatreniach na zabezpečenie vysokej spoločnej úrovne bezpečnosti sietí a informačných systémov v Únii

(Text s významom pre EHP)

1.Súvislosti

Dátum predloženia návrhu Európskemu parlamentu a Rade [COM(2013) 48 – 2013/0027(COD)]

7. 2. 2013 Dátum stanoviska Európskeho hospodárskeho a sociálneho výboru:

22. 5. 2013 Dátum pozície Európskeho parlamentu v prvom čítaní: 13. 3. 2014 Dátum prijatia pozície Rady: 17. 5. 2016

2.Cieľ návrhu Komisie

V prvom rade sa v návrhu vyžaduje, aby všetky členské štáty zabezpečili minimálnu úroveň vnútroštátnych spôsobilostí tým, že:

ustanovia príslušné orgány pre bezpečnosti sietí a informácií;

vytvoria jednotky pre riešenie počítačových bezpečnostných incidentov (CSIRT);

prijmú vnútroštátnu stratégiu bezpečnosti sietí a informácií a vnútroštátny plán spolupráce v oblasti bezpečnosti sietí a informácií.

V druhom rade by príslušné vnútroštátne orgány mali spolupracovať v rámci siete, ktorá umožňuje bezpečnú a účinnú koordináciu vrátane koordinovanej výmeny informácií, ako aj zisťovania a reakcie na úrovni EÚ. Prostredníctvom tejto siete by si členské štáty mali vymieňať informácie a spolupracovať, aby na základe európskeho plánu spolupráce v oblasti bezpečnosti sietí a informácií odvrátili hrozby a incidenty v tejto oblasti. S cieľom zabezpečiť, aby sa všetky príslušné orgány náležite a včas zapojili, sa v návrhu takisto vyžaduje, aby sa orgánom presadzovania práva oznamovali incidenty trestnej povahy a aby bol Europol zapojený do koordinačných mechanizmov v rámci celej EÚ.

V treťom rade je podľa vzoru rámcovej smernice pre elektronické komunikácie cieľom návrhu zabezpečiť, aby sa vyvinula kultúra riadenia rizika a aby prebiehala výmena informácií medzi súkromným a verejným sektorom. Od spoločností v konkrétnych kritických odvetviach a od verejnej správy sa bude vyžadovať, aby posúdili riziká, ktorým čelia, a aby prijali vhodné a primerané opatrenia na zaistenie bezpečnosti sietí a informácií. Tieto subjekty budú musieť oznamovať príslušným orgánom všetky incidenty, ktoré vážne ohrozujú ich siete a informačné systémy a majú značný vplyv na kontinuitu kritických služieb a dodávku tovaru.

3.Pripomienky k pozícii Rady

Celkovo Rada vo svojej pozícii podporuje hlavné ciele návrhu Komisie, t. j. zabezpečenie vysokej spoločnej úrovne bezpečnosti sietí a informačných systémov. Zavádza však niekoľko zmien, pokiaľ ide o spôsob dosiahnutia tohto cieľa.

Vnútroštátne spôsobilosti v oblasti kybernetickej bezpečnosti

Podľa pozície Rady sa od členských štátov bude vyžadovať, aby prijali vnútroštátne stratégie bezpečnosti sietí a informácií, ktorou sa stanovujú strategické ciele a vhodné politické a regulačné opatrenia v oblasti kybernetickej bezpečnosti. Členské štáty budú povinné určiť aj vnútroštátny príslušný orgán zodpovedný za vykonávanie a presadzovanie smernice, ako aj jednotky pre riešenie počítačových bezpečnostných incidentov (CSIRT) zodpovedné za riešenie incidentov a rizík.

Hoci Rada vo svojej pozícii od členských štátov nevyžaduje, aby prijali vnútroštátny plán spolupráce v oblasti bezpečnosti sietí a informácií, ako sa plánuje v pôvodnom návrhu, pozíciu možno podporiť, keďže niektoré aspekty plánu spolupráce sú v ustanovení o stratégii bezpečnosti sietí a informácií zachované.

Spolupráca medzi členskými štátmi